CELEX: 
Language: sk
Date: 2018-12-14 00:00:00
Title: DELEGOVANÉ NARIADENIE KOMISIE (EÚ) …/… ktorým sa mení príloha II k nariadeniu Európskeho parlamentu a Rady (EÚ) č. 515/2014, ktorým sa ako súčasť Fondu pre vnútornú bezpečnosť zriaďuje nástroj pre finančnú podporu v oblasti vonkajších hraníc a víz

DÔVODOVÁ SPRÁVA
            
            
               1.KONTEXT DELEGOVANÉHO AKTU
            
            
               V nariadení Európskeho parlamentu a Rady (EÚ) č. 515/2014
                  1
               , ktorým sa ako súčasť Fondu pre vnútornú bezpečnosť zriaďuje nástroj pre finančnú podporu v oblasti vonkajších hraníc a víz, sa Komisii udeľuje právomoc prijímať delegované akty za podmienok stanovených v článku 17 daného nariadenia.
            
            
               Konkrétne článkom 7 ods. 2 nariadenia (EÚ) č. 515/2014 sa Komisia oprávňuje prijímať delegované akty na účely revízie osobitných opatrení uvedených v prílohe II k danému nariadeniu, ak to považuje za vhodné, a to aj počas preskúmania v polovici trvania.
            
            
               Dynamický charakter migračných tokov si vyžaduje spoločný flexibilný prístup, ktorý primerane reaguje na vývoj politík a potreby financovania v EÚ a jej členských štátoch, najmä tých, ktoré neustále čelia veľkému migračnému tlaku na svojich vonkajších hraniciach.
            
            
               V tejto súvislosti by sa prostredníctvom Fondu pre vnútornú bezpečnosť, a to konkrétne nástroja pre finančnú podporu v oblasti vonkajších hraníc a víz, mala dať zabezpečiť primeraná finančná podpora na vykonávanie politík EÚ, napríklad koncepcie problémových oblastí, ako sa uvádza v európskej migračnej agende, ktorú Európska komisia predložila 13. mája 2015
                  2
                a Európska rada schválila 25. a 26. júna 2015
                  3
               . Prostredníctvom koncepcie problémových oblastí EÚ poskytuje operačnú podporu členským štátom, ktoré sú na vonkajších hraniciach EÚ vystavené neúmernému migračnému tlaku. Ponúka integrovanú, komplexnú a cielenú pomoc v duchu solidarity a spoločnej zodpovednosti, ako aj s cieľom ochrániť integritu schengenského priestoru.
            
            
               V súvislosti s preskúmaním národných programov v polovici trvania, ktoré sa vykonáva v rámci článku 15 nariadenia (EÚ) č. 514/2014, a s ohľadom na uvedené politické priority EÚ sa identifikovali potreby dodatočného financovania, pokiaľ ide o činnosti v oblasti kontroly hraníc, a to najmä v tých členských štátoch, ktoré čelia veľkému migračnému tlaku na vonkajších hraniciach.
            
            
               Potrebu podpory takéhoto úsilia Európska rada zopakovala vo svojich záveroch z 28. júna 2018, v ktorých vyzýva na dobrovoľné zriadenie kontrolovaných centier na území EÚ, ako aj na zintenzívnenie spolupráce s tretími krajinami s cieľom posilniť ich kapacity v oblasti riadenia hraníc.
            
            
               Takéto potreby financovania by sa mali riešiť čo najprimeranejšie a s použitím čo najvhodnejšieho nástroja financovania.
            
            
               V tejto súvislosti a vzhľadom na špecifickosť súvisiacich potrieb financovania sa ukazuje, že poskytnutie dodatočných prostriedkov na národné programy členských štátov na základe distribučného kľúča, ktorý sa používal na pridelenie základných prostriedkov jednotlivým členským štátom, nie je vhodným nástrojom, pretože by to neumožnilo zamerať sa konkrétne na identifikované potreby členských štátov, ktoré sú vystavené veľkému migračnému tlaku a zabezpečujú kontrolu vonkajších hraníc EÚ.
            
            
               Ani využitie pomoci v núdzových situáciách nie je vhodnou možnosťou, pretože si v zásade vyžaduje veľmi špecifické okolnosti, konkrétne núdzovú situáciu v zmysle článku 2 písm. f) nariadenia (EÚ) č. 515/2014. Financovanie v rámci pomoci v núdzových situáciách sa navyše poskytuje v súlade s projektovým prístupom a krátkodobo (spravidla maximálne na 12 mesiacov) na rozdiel od viacročného výhľadu financovania poskytovaného z národného programu.
            
            
               Využitie osobitných opatrení v rámci zdieľaného riadenia umožňuje flexibilnejšie sa prispôsobiť dynamike a špecifikám konkrétnej situácie, pretože ponúka adresný prístup k nasmerovaniu dodatočných finančných prostriedkov do členských štátov na podporu konkrétnej činnosti v rámci zložky Fondu pre vnútornú bezpečnosť, ktorá sa týka hraníc a víz. Vzhľadom na veľmi osobitú povahu činností, na ktoré je potrebná dodatočná finančná podpora, ako je napríklad uplatňovanie koncepcie problémových oblastí, sa za najvhodnejší nástroj financovania považujú osobitné opatrenia.
            
            
               V prílohe II k nariadeniu (EÚ) č. 515/2014 sú v súčasnosti uvedené dve osobitné opatrenia. Jedným je spoločné opatrenie medzi aspoň dvomi členskými štátmi, ktoré sa týka konzulárnej spolupráce, kým druhé súvisí s nákupom dopravných prostriedkov a prevádzkového zariadenia, ktoré sa počas spoločných operácií dajú k dispozícii Európskej agentúre pre pohraničnú a pobrežnú stráž.
            
            
               Keďže existujúce osobitné opatrenia neumožňujú podporu typu činností identifikovaných počas preskúmania v polovici trvania, vzniká potreba zahrnúť do príslušnej prílohy k nariadeniu (EÚ) č. 515/2014 nové osobitné opatrenie. Toto osobitné opatrenie by prispelo k uplatňovaniu koncepcie problémových oblastí, a tak podporilo integrované riadenie hraníc, čím by sa zabezpečila účinná kontrola a ochrana vonkajších hraníc Únie.
            
            
               Takáto zmena zoznamu osobitných opatrení na riešenie daných konkrétnych potrieb členských štátov, ako sa predpokladá v právnom základe nástroja pre finančnú podporu v oblasti vonkajších hraníc a víz, ktorý je súčasťou Fondu pre vnútornú bezpečnosť, navyše ponúka príležitosť zvýšiť pridanú hodnotu EÚ v súvislosti s riadením migračných tokov.
            
            
               2.KONZULTÁCIE PRED PRIJATÍM AKTU
            
            
               Podľa pravidiel lepšej právnej regulácie a odôvodnenia 40 nariadenia (EÚ) č. 515/2014 by mala Komisia pri príprave delegovaných aktov viesť príslušné konzultácie, a to aj na expertnej úrovni. Takáto konzultácia prebiehala od 4. do 20. júna 2018 prostredníctvom písomného postupu, pretože na stretnutie s expertmi zvolané na 6. jún 2018, na ktorom sa téma mala prediskutovať, sa zaregistroval veľmi nízky počet účastníkov, a preto bolo zrušené.
            
            
               Pripomienky od expertov z členských štátov boli v tomto návrhu delegovaného nariadenia Komisie riadne zohľadnené.
            
            
               V súlade s pravidlami lepšej právnej regulácie sa po konzultácii medzi útvarmi uplatnil mechanizmus spätnej väzby. Obdobie na predkladanie spätnej väzby sa skončilo 22. októbra 2018. Neboli doručené žiadne pripomienky.
            
         
         
            
            
               3.PRÁVNE PRVKY DELEGOVANÉHO AKTU
            
            
               V článku 7 ods. 2 nariadenia (EÚ) č. 515/2014 sa Komisii udeľuje právomoc prijímať delegované akty na účely zmeny prílohy II k danému nariadeniu, v ktorej sa stanovuje zoznam osobitných opatrení.
            
            
               V článku 17 nariadenia (EÚ) č. 515/2014 sa stanovuje vykonávanie delegovania právomoci, najmä podmienky, za ktorých sa Komisii udeľuje právomoc prijímať delegované akty.
            
            
            
               DELEGOVANÉ NARIADENIE KOMISIE (EÚ) …/…
            
            
               z 14. 12. 2018,
            
            
               ktorým sa mení príloha II k nariadeniu Európskeho parlamentu a Rady (EÚ) č. 515/2014, ktorým sa ako súčasť Fondu pre vnútornú bezpečnosť zriaďuje nástroj pre finančnú podporu v oblasti vonkajších hraníc a víz
               
            
               EURÓPSKA KOMISIA,
            
            
               so zreteľom na Zmluvu o fungovaní Európskej únie,
            
            
               so zreteľom na nariadenie Európskeho parlamentu a Rady (EÚ) č. 515/2014 zo 16. apríla 2014, ktorým sa ako súčasť Fondu pre vnútornú bezpečnosť zriaďuje nástroj pre finančnú podporu v oblasti vonkajších hraníc a víz a ktorým sa zrušuje rozhodnutie č. 574/2007/ES
                  4
               , a najmä jeho článok 7 ods. 2,
            
            
               keďže:
            
            
               (1)V článku 7 nariadenia (EÚ) č. 515/2014 sa uvádza, že členským štátom sa pridelia dostupné zdroje na vykonávanie osobitných opatrení.
            
            
               (2)V súvislosti s preskúmaním v polovici trvania uvedeným v článku 15 nariadenia Európskeho parlamentu a Rady (EÚ) č. 514/2014
                  5
                sa identifikovali potreby dodatočného financovania v členských štátoch v oblasti riadenia hraníc.
            
            
               (3)V preskúmaní v polovici trvania sa identifikovala potreba poskytovať primeranú finančnú podporu na činnosti v oblasti kontroly hraníc, a to najmä v problémových oblastiach v zmysle článku 2 ods. 10 nariadenia (EÚ) 2016/1624
                  6
               , alebo v iných oblastiach vystavených podobnému existujúcemu alebo potenciálnemu veľkému a neúmernému migračnému tlaku.
            
            
               (4)Podporu Únie takémuto úsiliu Európska rada opätovne vyjadrila vo svojich záveroch z 28. júna 2018, v ktorých vyzýva na dobrovoľné zriadenie kontrolovaných centier na území Únie, ako aj na zintenzívnenie spolupráce s tretími krajinami s cieľom posilniť ich kapacity v oblasti riadenia hraníc.
            
            
               (5)Existujúci zoznam osobitných opatrení stanovený v prílohe II k nariadeniu (EÚ) č. 515/2014 ponúka dve osobitné opatrenia, v rámci ktorých môžu členské štáty získať dodatočné finančné prostriedky.
            
            
               (6)Na základe aktuálneho zoznamu osobitných opatrení nemožno primerane distribuovať financovanie opatrení, pri ktorých sa uplatňuje koncepcia problémových oblastí alebo podobný prístup. Zmena tohto zoznamu preto predstavuje ten najlepší spôsob, ako zabezpečiť flexibilitu Fondu pre vnútornú bezpečnosť – hranice a víza.
            
            
               (7)Doplnenie nového osobitného opatrenia do prílohy II k nariadeniu (EÚ) č. 515/2014 by prispelo k dosiahnutiu efektívnej úrovne kontroly vonkajších hraníc Únie. Bolo by to v súlade s osobitným cieľom tohto nariadenia uvedeným v článku 3 ods. 2 písm. b), ktorým je podpora integrovaného riadenia hraníc, pričom sa zabezpečí prístup k medzinárodnej ochrane pre tie osoby, ktoré ju potrebujú.
            
            
               (8)Doplnením nového osobitného opatrenia, ktoré by zohľadňovalo nedávny vývoj politík a potreby financovania členských štátov, by sa vytvorila značná pridaná hodnota, pretože by sa tým prispelo k zmierneniu tlaku na štáty, ktoré sú najviac postihnuté migračnými a azylovými tokmi, a tým aj na Úniu ako celok.
            
         
         
            
               (9)S cieľom umožniť rýchle uplatňovanie tohto osobitného opatrenia a s ohľadom na identifikované naliehavé potreby financovania by nariadenie malo nadobudnúť účinnosť dňom nasledujúcim po jeho uverejnení v Úradnom vestníku Európskej únie.
            
            
               (10)Nariadenie (EÚ) č. 515/2014 by sa preto malo zodpovedajúcim spôsobom zmeniť,
            
            
               PRIJALA TOTO NARIADENIE:
            
            
               Článok 1
            
            
               V prílohe II k nariadeniu (EÚ) č. 515/2014 sa dopĺňa tento bod 3:
            
            
               „3. Zriaďovanie problémových oblastí v zmysle článku 2 ods. 10 nariadenia (EÚ) 2016/1624 alebo iných oblastí, v ktorých sa uplatňujú rovnaké postupy či podobné opatrenia, napríklad kontrolovaných centier zriadených členským štátom, rozvoj a prevádzkovanie týchto oblastí vrátane poskytovania služieb, ako sú identifikácia, odoberanie odtlačkov prstov, vykonávanie bezpečnostných kontrol a zdravotných prehliadok, vedenie pohovorov, poskytovanie informácií, registrácia a prvé prijatie, ako aj poskytovanie týchto služieb na hraničných priechodoch vystavených podobnému existujúcemu alebo potenciálnemu veľkému a neúmernému migračnému tlaku, v prípade potreby vrátane podpory činností v oblasti riadenia hraníc v tretích krajinách.“
            
            
               Článok 2
            
            
               Toto nariadenie nadobudne účinnosť dňom nasledujúcim po jeho uverejnení v Úradnom vestníku Európskej únie.
            
            
               Toto nariadenie je záväzné v celom rozsahu a priamo uplatniteľné v členských štátoch v súlade so zmluvami.
            
            
               V Bruseli 14. 12. 2018
            
            
               
                     Za Komisiu
               
               
                     predseda
                     Jean-Claude JUNCKER
               
            
         
         
            
                  
                     (1)
                  
                        Nariadenie Európskeho parlamentu a Rady (EÚ) č. 515/2014 zo 16. apríla 2014, ktorým sa ako súčasť Fondu pre vnútornú bezpečnosť zriaďuje nástroj pre finančnú podporu v oblasti vonkajších hraníc a víz a ktorým sa zrušuje rozhodnutie č. 574/2007/ES (Ú. v. EÚ L 150, 20.5.2014, s. 143).
               
               
                  
                     (2)
                  
                        COM(2015) 240 final.
               
               
                  
                     (3)
                  
                        EUCO 22/15 CO EUR 8 CONCL 3.
               
               
                  
                     (4)
                  
                        Ú. v. EÚ L 150, 20.5.2014, s. 143.
               
               
                  
                     (5)
                  
                        Nariadenie Európskeho parlamentu a Rady (EÚ) č. 514/2014 zo 16. apríla 2014, ktorým sa stanovujú všeobecné ustanovenia o Fonde pre azyl, migráciu a integráciu a o nástroji pre finančnú podporu v oblasti policajnej spolupráce, predchádzania trestnej činnosti, boja proti trestnej činnosti a krízového riadenia (Ú. v. EÚ L 150, 20.5.2014, s. 112).
               
               
                  
                     (6)
                  
                        Nariadenie Európskeho parlamentu a Rady (EÚ) 2016/1624 zo 14. septembra 2016 o európskej pohraničnej a pobrežnej stráži, ktorým sa mení nariadenie Európskeho parlamentu a Rady (EÚ) 2016/399 a ktorým sa zrušuje nariadenie Európskeho parlamentu a Rady (ES) č. 863/2007, nariadenie Rady (ES) č. 2007/2004 a rozhodnutie Rady 2005/267/ES (Ú. v. EÚ L 251, 16.9.2016, s. 1).